**Notă informativă**

**la proiectul hotărârii Guvernului**

**„Privind aprobarea categoriilor de vîrstă ale deponenţilor**

**Băncii de Economii pentru plata sumei indexate în anul 2017”**

Proiectul de hotărîre propus a fost elaborat în vederea executării prevederilor art.7 lit. b) al Legii nr.1530-XV din 12 decembrie 2002 privind indexarea depunerilor băneşti ale cetăţenilor în Banca de Economii, potrivit cărora Guvernul urmează să precizeze anual, în funcţie de sumele prevăzute în bugetul de stat pentru indexare, categoriile de cetăţeni ale căror depuneri se vor indexa.

În Legea bugetului de stat pe anul 2017 pentru compensarea pierderilor pentru depunerile băneşti ale cetăţenilor în Banca de Economii sînt aprobate 40 mil. lei.

Conform deciziei Comisiei centrale pentru indexarea depunerilor băneşti ale cetăţenilor din 22 martie 2017, au fost stabilite preliminar categoriile de vîrstă ale deponenţilor Băncii de Economii născuţi în anii 1935-1936 pentru a fi incluși în lista beneficiarilor de indexare în anul 2017. Decizia Comisiei centrale reiese din statistica achitării sumelor indexate în perioada anilor 2003-2015 și suma alocată în acest scop în legea bugetului de stat pe anul în curs.

În anul 2017 se vor achita sumele indexate aferente etapei a doua, precum şi sumele neridicate de către beneficiarii de indexare în anii precedenți. Plata sumelor indexate vor fi efectuate prin intermediul Întreprinderii de Stat ”Poșta Moldovei”.

**Ministru Octavian ARMAȘU**